Råkjører filmet sin egen krasj med bjørn
Da redningsmannskapene kom til stedet og føreren fikk medisinsk hjelp, oppdaget de et kamera som var festet til hjelmen hans. Han hadde dokumentert sin egen uaktsomhet og råkjøring. Opptaket viser hvordan han stopper helt opp, før han gir bånn gass. Speedometeret kommer opp i rundt 140 kilometer i timen. Samtidig skremmer et tog en ung svartbjørn, som kommer løpende ut i veien. Motorsyklisten er sjanseløs på å unngå dyret, og går kast i kast bortover den oversiktlige og fine veien.Trafikkpolitiet i Fraser Valley i Canada har valgt å publisere videoen, for å vise folk hvor viktig det er å kjøre forsiktig. - Vi har tidligere snakket om motorsykkelstunt og hvor farlige de er. Vi sier alltid at du aldri vet hva som kan skje i høy fart. Dette er et perfekt eksempel. Videoen viser klart og tydelig at ingen andre er på veien og at det er en fin og tørr dag. Hvem ville ventet at en bjørn skulle løpe over veien? spør korporal Robert McDonald i trafikkpolitiet. Politiet mener det er to ulike faktorer som var årsak til ulykken: ** Ufokusert kjøring. Opptaket viser hvordan motorsyklisten er opptatt av å fange sitt eget speedometer på kamera og ikke blir oppmerksom på bjørnen før det er for sent. ** Høy fart. Med over 140 kilometer i timen var distansen for kort til å unngå krasj. Ulykken gikk forøvrig mye bedre enn det kunne. Motorsyklisten pådro seg ikke livstruende skader, mens bjørnen gikk sin vei på egenhånd. - Det er ikke ofte førere må styre unna bjørner, men hver dag må man kanskje reagere på ting som hunder som løper ut i veien, en syklist som endrer kurs for å unngå noe, eller også barn som løper ut fra en innkjørsel, sier Robert McDonald. Utrykningspolitiet i Norge viser til Transportøkonomisk institutts forskningsrapport «Fart og trafikkulykker: Evaluering av potensmodellen», hvor blant annet følgende resultater er presentert: ** Det er sterk statistisk sammenheng mellom fart og trygg trafikk: En finner trolig ikke andre faktorer som har så stor innvirkning på ulykker og skader som fart. ** Når farten blir redusert går tallet på ulykker eller skader ned i 95 prosent av tilfellene. Når farten øker, øker tallet på ulykker eller skader i 71 prosent av tilfellene. Økt fart kan til en viss grad kompenseres med andre tiltak, mens lavere fart nesten alltid gir bedre trafikktrygghet. ** Om alle holder fartsgrensene er det regnet ut at det vil føre til 54 færre drepte og 175 færre hardt skadede per år.
Motorsyklisten akselererte fra 0 til 140 på mindre enn 10 sekunder - og dundret rett inn i en bjørn som krysset veien.